Հավելված N3

Հայաստանի Հանրապետության

կառավարության 2022 թվականի

.......................-ի N..... -Ն որոշման

ԿԱՐԳ

ԲՆԱԿԱՐԱՆԱՅԻՆ ՖՈՆԴԻ ՈՒԺԵՂԱՑՄԱՆ ԵՎ ՎԵՐԱԿԱՌՈՒՑՄԱՆ ԿԱՄ ՔԱՆԴՄԱՆ ԴԵՊՔՈՒՄ ԱՅԴ ՖՈՆԴԻՑ ՔԱՂԱՔԱՑԻՆԵՐԻ ԺԱՄԱՆԱԿԱՎՈՐ ՎԵՐԱԲՆԱԿԵՑՄԱՆ

1. Սույն կարգով կարգավորվում են բնակարանային ֆոնդի ուժեղացման և վերակառուցման կամ քանդման դեպքում այդ ֆոնդից քաղաքացիների ժամանակավոր վերաբնակեցմանն առնչվող հարցերը:
2. Սույն հավելվածի համաձայն՝ բնակարանային ֆոնդի ուժեղացման և վերակառուցման կամ քանդման դեպքում այդ ֆոնդի բնակիչները վերաբնակեցվում են հետևյալ մոտեցումներով՝
3. ուժեղացման և վերակառուցման ենթակա բազմաբնակարան շենքի բնակիչները՝ ուժեղացման և վերակառուցման աշխատանքների ժամանակահատվածում, որն ընդգրկվում է բուն աշխատանքների մեկնարկին նախորդող մեկ ամսվանից մինչև դրանց ավարտին հաջորդող մեկ ամիսը, բայց ոչ ավել, քան 2 տարին,
4. քանդման ենթակա՝ վթարային բազմաբնակարան շենքի բնակիչները՝

ա. բնակարանային շինարարության դեպքում՝ քանդման ենթակա՝ վթարային շենքի քանդմանը նախորդող մեկ ամսվանից մինչը նրանց բնակարանային պայմանների բարելավման ամիսը ներառյալ, բայց ոչ ավել, քան 2 տարին,

բ. բնակարանի գնման վկայագրի միջոցով ֆինանսական աջակցության տրամադրման դեպքում՝ աջակցության տրամադրմանը ամսվանից մինչև նրանց բնակարանային պայմանների բարելավման ամիսը ներառյալ, բայց ոչ ավել, քան 6 ամիսը,

2) ուժեղացման և վերակառուցման ենթակա անհատական բնակելի տների բնակիչները՝ ուժեղացման և վերակառուցման աշխատանքների ժամանակահատվածում, որն ընդգրկվում է բուն աշխատանքների մեկնարկին նախորդող մեկ ամսվանից մինչև դրանց ավարտին հաջորդող մեկ ամիսը, բայց ոչ ավել, քան 1 տարին,

1. քանդման ենթակա՝ վթարային բնակելի տների բնակիչները՝

ա. բնակարանային շինարարության դեպքում՝ քանդման ենթակա՝ վթարային բնակելի տան քանդմանը նախորդող մեկ ամսվանից մինչը նրանց բնակարանային պայմանների բարելավման ամիսը ներառյալ, բայց ոչ ավել, քան 1 տարին,

բ. բնակարանի գնման վկայագրի միջոցով ֆինանսական աջակցության տրամադրման դեպքում՝ աջակցության տրամադրմանը ամսվանից մինչև նրանց բնակարանային պայմանների բարելավման ամիսը ներառյալ, բայց ոչ ավել, քան 6 ամիսը,

3. Սույն կարգի 2-րդ նախատեսված՝ ուժեղացման և վերակառուցման կամ քանդման ենթակա բազամաբնակարան շենքի բնակարանների կամ անհատական բնակելի տների բնակիչների վերաբնակեցման գործընթացն ապահովվում է՝

1) տվյալ համայնքում պետական կամ համայնքային սեփականություն հանդիսացող բնակարանային ֆոնդից (այդ թվում՝ սոցիալական բնակարան, հանրակացարանային տարածք և այլն) բնակելի տարածության հատկացմամբ՝ ուժեղացման և վերակառուցման կամ քանդման ենթակա բազամաբնակարան շենքի բնակարանների կամ անհատական բնակելի տների բնակիչների և պետության կամ համայնքի միջև կնքված պայմանագրի հիման վրա, իրենց բնակության ժամանակահատվածի համար գազի, հոսանքի, ջրի ծախսի դիմաց և տվյալ շենքի պահպանման համար նախատեսված վճարներն իրենց միջոցների հաշվին վճարելու պայմանով,

2) սույն կետի «ա» ենթակետում նախատեսված բնակարանային ֆոնդի բացակայության պարագայում՝ բնակարանի կամ բնակելի տան վարձակալության համար ֆինանսական աջակցության տրամադրմամբ, ուժեղացման և վերակառուցման կամ քանդման ենթակա բազամաբնակարան շենքի բնակարանների կամ անհատական բնակելի տների բնակիչների և համայնքի ղեկավարի միջև կնքված պայմանագրի հիման վրա:

4. Սույն կարգի 3-րդ կետի 2-րդ ենթակետով նախատեսված վարձակալության գումարը տրամադրվում է սույն կարգի 2-րդ կետով նշված ժամկետներով՝

1) մեկ ամսվա համար՝

ա. գյուղական բնակավայրերի համար՝ 40 հազար դրամի չափով,

բ. քաղաքային բնակավայրերի (բացառությամբ Երևան քաղաքի) համար՝ 60.000 դրամի չափով,

գ. Երևան քաղաքի համար՝ 100000 դրամի չափով,

2) հետևյալ տարբերակներով՝

ա. բնակարանի կամ բնակելի տան վարձակալում համայնքի կողմից և ժամանակավորապես, անհատույց օգտագործելու նպատակով, ոչ հիմնական շինությունում բնակվող ընտանիքին տրամադրում.

բ. բնակարան կամ բնակելի տուն վարձակալելու համար ֆինանսական աջակցության տրամադրում:

5. Համայնքի ղեկավարը կամ քաղաքացիները կարող են բնակարանը կամ բնակելի տունը կարող են վարձակալել Հայաստանի Հանրապետության տարածքում բնակվող և գրանցված ցանկացած ֆիզիկական և իրավաբանական անձանցից:

6. Բնակարան (բնակելի տուն) վարձակալելու համար աջակցության տրամադրման մասին համայնքի ղեկավարի հետ կնքված պայմանագրի համաձայն քաղաքացիները վարձակալվող բնակարանի տարբերակն ընտրելուց հետո վարձատուի հետ կնքում են վարձակալության պայմանագիր՝

1) որում պետք է ամրագրված լինեն վարձատուին և վարձակալին վճարման ենթակա գումարների չափերը.

2) որի նոտարական վավերացման և դրանից բխող գույքային իրավունքների պետական գրանցման վճարները կատարվում են վարձակալի միջոցների հաշվին:

7. Տրամադրվող աջակցության գումարի`

1) չափին համապատասխան բնակելի տարածության վարձակալման դեպքում վարձակալության պայմանագրով սահմանված վարձավճարի գումարը վճարվում է վարձատուին.

2) չափից ցածր արժողությամբ բնակելի տարածության վարձակալման դեպքում վարձակալության պայմանագրով սահմանված վարձավճարի և աջակցության գումարի չափի տարբերությունը վճարվում է վարձակալին.

3) բարձր արժողությամբ բնակելի տարածության վարձակալման դեպքում տարբերությունը վարձատուին վճարում է վարձակալը՝ իր սեփական միջոցների հաշվին, վարձակալության պայմանագրի պայմանների համաձայն:

8. Վարձակալության գումարը վճարվում է սույն կարգի համաձայն պայմանագրի կնքման ամսվան հաջորդող ամսվա 1-ից և վարձակալության գումարի չափն անփոփոխ է վերաբնակեցման ամվողջ ժամանակահատվածի համար:

9. Վարձակալված բնակարանի կամ բնակելի տան փոփոխման դեպքում քաղաքացիներն այդ մասին գրավոր տեղեկացնում են համայնքի ղեկավարին՝ կցելով վարձակալության նոր պայմանագրի օրինակը:

10. Բնակարան կամ բնակելի տուն վարձակալելու համար աջակցության տրամադրման ժամկետը ենթակա չէ երկարաձգման:

11. Այլ հասցեում սեփականության իրավունք ունեցող բնակարան (բնակելի տուն) ունեցող քաղաքացիներին սույն որոշմամբ նախատեսված աջակցությունը չի տրամադրվում:

12. Սույն կարգի համաձայն նախատեսվող վարձակալության գումարները ներառվում են սույն որոշման N1 և N2 հավելվածներով սահմանված քաղաքականության համաձայն իրականացվելիք պետական կամ համայնքային աջակցության ծրագրերի համար անհրաժեշտ ֆինանսական միջոցների մեջ:

13. Ներդրումային ծրագրերի շրջանակներում ուժեղացման և վերակառուցման կամ քանդման ենթակա՝ վթարային բնակարանային ֆոնդի բնակիչների վերաբնակեցման հետ կապված ծախսերը կատարվում են ներումային ծրագրերի շրջանակներում՝ կողմերի միջև կնքված պայմանագրի համաձայն: